LidanRubinov/Halacha-QA huggingface dataset:
שאלה: הורדת ספר תורה לשטח: בגמר התאג"ד, במילואים האחרונים, הייתה פריסה לכל הגדוד ביחד. את התפילה עשינו ביחידות בזמן הנץ. האם היה מותר להביא ספר תורה לצורך קריאה בתורה לכל הגדוד? והאם יש בזה ערך שכל הגדוד (כולל החילונים) ישתתף בקריאה זו אף שכולם ממהרים הביתה?
תשובה: אם ישנם עשרה אנשים המעוניינים להתפלל או לקרוא יחד בתורה, מביאים עבורם ספר תורה  בתנאי שאין חשש סביר שלא ישמר כבודו. משאלתך נראה שיתר הגדוד לא מעונין להצטרף  שהרי לא הצטרפו גם לתפילה, ואין אפשרות לצרפם על כרחם  בפרט אם החיילים אינם שומרי מצוות. הרב מנחם פרל
שאלה: בתיה בת פרעה: השאלה שלי היא האם לבתיה בת פרעה היה שם מצרי, לפני שקיבלה את שמה "בתיה", שנתן לה פרעה אביה?
תשובה: המדרש בויקרא רבה (פרשה א, ג) מביא שהקב"ה קרא לבתיה בשם זה משום שהיא קראה למשה בנה ובזכות זה היא נקראה בתו של ה'. ובעץ יוסף מעיר, שאף שלא מצאנו לה שם אחר דרך המדרש לדרוש את השמות.
שאלה: חטא המעפילים: בכל שנה בשבת שבה קוראים את פרשת" שלח לך" מושמעים הרבה דברי תורה על חטא המרגלים ועל "המאיסה בארץ חמדה" ועל כך שבמיוחד בימינו יש להפיק את הלקח מכך ולעשות תשובה ביחס של עם ישראל לארץ. אך בכל שנה עולה לי לראש שאלה, למה איש אינו מציין את החטא הבא שהיה והוא חטאם של המעפילים, שלמרות האיסור החליטו ללכת לכיוון א"י, האם אין שום דבר שעלינו להשליך לחיינו כיום? כי יכול להיות שיש מי שיגיד שהקב"ה העניש אותנו בגלות ואין לנו להמרות את פיו. יש לציין שאיני בא לקנטר ורק לחדד את אמונתי בצדקת הדרך.
תשובה: בזמן המעפילים טרם נצטוו ליישב את הארץ, ואדרבה נצטוו בפרוש לא לעשות כן. אמנם היום אנו מצווים בפרוש ליישבה, כפי שפסקו גדולי הפוסקים ובראשם הרמב"ן בהשגה ד לספר המצוות. מכיוון שישנה מצווה מפורשת מהתורה, בודאי שלא שייך חטא המעפילים היום. הפוסקים לא כתבו שאין היום מצווה בגלל גלותנו, ומלבד בעל ה"מגילת אסתר" שכתב שהיום איננו מצווים בגלל שלושת השבועות, כמעט כל הפוסקים חלקו עליו, וישנם קושיות רבות על דבריו. אגב, ר' צדוק הכהן מלובלין מדייק מהנאמר בפרשת המעפילים "והיא לא תצלח", שדוקא היא לא תצלח אמנם בעיקבתא דמשיחא היא תצלח. הרב יאיר וסרטיל
שאלה: איסור נגיעה כשצריך לעזור: מה עושים כאשר מתנגש ערך של עזרה לזולת ובמיוחד אשה זקנה עם אסור נגיעה באשה נידה, האם מותר לתת לה יד? שאלתי רב והבנתי שמעיקר הדין זה בעייה ולכאורה עדיף להתחמק - איך זה הגיוני ומסתדר עם הערך החשוב לעזור לזקנים? נשאלתי על מצב זה ע"י חבר חילוני בעבודה ואני צריך תשובה שתתן מענה בשבילו -לא רק כן לא אלא הסבר מעמיק של היחס לסוגיה זו.
תשובה: לגופה של שאלה נראה שלצורך עזרה לאשה זקנה, כגון: להעביר אותה כביש או שלא תיפול, נראה שמותר. לגבי עצם המתח שיש בין עשיית חסד לבין צניעות איני מבין מה הסתירה. אנו צריכים לבנות עולם מלא חסד. החסד נעשה גם תוך כדי הקפדה על דיני צניעות. האיש עוזר לאיש והאשה עוזרת לאשה. במקומות חריגים שיש בהם צורך יש לדון כל מקרה לגופו. אין כאן ח"ו זלזול בענין החסד.  צא ובודק כמה חסד נעשה אצל אנשים יראי ה'  יש שאיפה לבנות עולם שערך הקדושה הוא מרכזי בו. ערך הקדושה הוא היכולת להשתמש בכל כוחות החיים בדרך ערכית. אנו לא מבזבזים כוחות בדרך שהכוחות סתם מתבזבזים. אחד הכוחות הגדולים שיש בבריאה היא הכוח המיני כלומר כוח המשיכה ממין אחד למין השני. כוח זה מתעורר על ידי התעסקות של מין אחד עם המין השני. אנו רוצים שהכוח הזזה יתעורר רק בדרך טהורה ונקיה. כל התעוררות סתמית של כוח זה הוא פוגע בקדושה. לכן אנו משתדלים שהאיש יתעסק רק עם האשה שמותרת לו. או שיתעסק עם אשה שכלל לא מעוררת אצלו שום התעוררות. ההלכה היא זו שנותנת גדרים איזה קשר בין איש לאשה יכול לגרום למיעוט בקדושה. למשל קשר עם אמא או ילדים ודאי מותר. ודאי שאם אדם בא לעזור למישהו הוא כל כולו יהיה עסוק רק בעזרה לא יהיה פגיעה בקדושה. זהו בסיס ההיתר לעזור לאשה זקנה שצריכה שיעזרו כדי שלא תיפול. זהו בסיס ההיתר של רופא שיכול לטפל בנשים מפני שהוא עסוק בעזרה להם ובאומנותו שהיא לרפא. אולם ודאי שגם במקרים אלו יש עדיפות במקום שאפשר שאיש יעזור לאיש ואשה לאישה.
שאלה: גזל זמן בקדושה: האם מותר ליחיד לעשות קדושה על חשבון זמנם של הציבור? כוונתי היא כזאת, ביום יום אני עובד במשרה מלאה, והותר לי זמן לתפילת מנחה. לא מעט פעמים קורה שמגיעים יחידים שלא הספיקו לתפילה במנין ועושים קדושת יחיד, כאשר בעצם לאנשים כמוני (וכנראה אני לא היחיד) זו תוספת על הזמן שהוקצב לי מבחינת העבודה. האם מותר לאותם יחידים, לעשות קדושה באופן כזה, האין זה נחשב לגזל זמן, אפילו אם הוא מועט? מהו הדין לגבי?
תשובה: אכן, זה לא נכון לנהוג כך. אדם שעושה כך פוגע בזמנם של אנשים, שיצטרכו להתעכב עוד שתיים-שלוש דקות.
שאלה: גזל או רק עבירה שבין אדם לחברו?: בעלה לעתיד של אחותי רימה את בעלי וניצל את העובדה שבעלי סמך עליו בעיניים עצומות והעביר לו סכומי כסף גדולים. הוא שכנע אותו שיש בניין למכירה במחיר מציאה - ולאחר שבעלי שלח לו את הכסף - הוא קנה עם זה שטח אדמה אחר - שעלותו היא חצי מחיר מהבניין. כשבעלי עלה על המרמה - הוא דרש את כספו חזרה - אבל הנוכל החזיר רק סכום קטן - וכעת הוא מתעלם מבעלי. ניסיתי לדבר עם אחותי שתדבר איתו אבל היא בגישה של "זה בעייה שלך שנכנסתם לעסקים איתו". בעלי לוקח את זה קשה מאוד ואני לא יודעת מה לעשות. למרות שאחותי לא אשמה שבעלי הוא פתי, אני כועסת מאוד על שניהם ולא מוצאת מחילה, מכיוון שכעת אני זקוקה לכסף על מנת שלא להפסיד את הבית שלי. אשמח אם כבוד הרב יתן את דעתו בנושא. מראש.
תשובה: ודאי שמה שאתם יכולים לעשות מבחינה מעשית להציל את כספכם אתם יכולים לעשות. תתייעצו עם עו"ד על הענין. בנוגע ליחס לאחותך, את יכולה להרגיש האם בעצם אחותך שותפה לעוולה או שהיא באמת עושה כל שביכולתה לעזור לך. אם אחותך באמת אנוסה והיא בעצם מרגישה את מצוקתך בכל עוצמתה ופועלת מה שהיא יכולה לעזור לך אז באמת אין להקפיד עליה. אולם אם את מרגישה שאחותך נותנת גיבוי לעוולה ולא פועלת בכל עוצמתה לעזור לכם את צודקת בכך שאת מקפידה עליה. מה עליך לעשות? את יכולה להוכיח אותה ולנסות לשכנע אותה שהיא תחזור בתשובה ותשתדל למענכם ככל יכולתה. לא ברור כאן מהי מידת החסידות הראויה כאן. לפעמים מחילה במקום שהמחילה תקבע עוולה בעולם אולי אינה מידת חסידות. לכן גם ממידת חסידות יתכן שאין מקום למחילה כלפי מי שעשה לכם עוול. כשיגיע בעתיד הזמן שתראו שיש מהלך של תשובה מצידו או דברים אחרים יתכן שמצד מידת חסידות יהיה מקום למחול. לכם וה' ימלא חסרונכם.
שאלה: לספר להורים על ההריון: מדוע לא מספרים על הריון בחודשים הראשונים, האם יש בעיה לספר להורים ישר בהתחלה?
תשובה: יש כלל שאין הברכה שרויה אלא על דבר הסמוי מהעין לכן אין לספר עד שכולם רואים וההריון נחשב כבר לדבר חזק. מי שרוצה לספר להורים כדי שיעזרו וכד' אין איסור אבל גם אז יש מקום לחכות עד שהאשה בקרה אצל הרופא והוא ראה שהכל תקין.
שאלה: להתפלל קדושה עם הציבור: אחרתי לתפילת מנחה והציבור כבר באמצע עמידה, האם להתחיל עם הש"ץ עמידה או לחכות לקדושה להגיד ביחד עם הציבור ואז להתפלל? אם זה אפשרות א, מה הדין אם אני לא מצליח להתפלל באותו קצב של הש"ץ, אם אני רוצה לכוון את כל הכוונות ההכרחיות, ולהגיע לקדושה ביחד עם הציבור?
תשובה: עדיף להתחיל עם הש"צ ואם אתה מתפלל לאט אז תתחיל מעט לפני הש"צ ותמתין בקדושה.
שאלה: סיכומים במחשבת ישראל: האם צריך לגנוז סיכומים במחשבת ישראל?
תשובה: כן. הרב יאיר וסרטיל
שאלה: התחייבות להכנסת כלה: אדם שהתכוון לתת סכום כסף להכנסת כלה של חתן שהוא קרוב שלו ואף אמר זאת בפיו ובסוף בוטלו הארוסין. האם עליו חיוב מסוים לגבי הכסף?
תשובה: אין למה לתת. אין ספק שאדעתא דהכי לא נדר.
שאלה: הגדרת תאוות אכילה: כיצד ניתן להגדיר מהי תאוות אכילה, והרי קדש עצמך במותר לך מבואר ומפורש בפנים רבות, אם כן, מהי ההגדרה לתאווה זו על מנת שיהיה קל לזהותה ולהתמודד איתה?
תשובה: תאווה היא עיסוק בדבר לשם עצמו, כלומר, לצורך ההנאה ממנו בלבד, ולא לצרכים אחרים. לדוגמה: תאוות האדם לכסף, שביסודה היא תאוות אסיפת הרכוש. אין כל רע באדם האוסף כסף או רכוש לצורך תקנת חייו וצרכיו. אולם כאשר העושר ואיסוף הנכסים הופך להיות מטרה לעצמו, והאדם שוקע ברדיפה אחר הממון, גם אם אינו זקוק לו, רק כדי שיהיה ברשותו, הרי שכאן הוא פועל מכוח תאוותו. כך הדבר גם בעניין האכילה. עיקר הכוונה היא שהאדם יאכל כדי לשמור על בריאותו ויצבור כוח לעבוד את ה' ולעשות מעשים בונים ויוצרים, ולא שהאכילה תהפוך להיות מטרה לעצמה. מכל מקום, מותר לאדם לאכול ואין הוא צריך לדקדק על כל כפית של אוכל שהוא מכניס לפיו אם הוא מכון בה לשם שמים, אלא אם כן הוא במדרגה המתאימה להנהגה זו, שהיא מדרגת יחידים. והעיקר לא להגרר אחר רצון לאכול עד שהוא ישלוט באדם, אלא צריך שהאדם ישלוט בו.
שאלה: סיום השלושים לאבלות שנפסקה בחג: אחותי נפטרה ביום שישי מוקדם בבוקר שלפני חג השבועות, לצערנו, החג ביטל את השבעה, אך נותרה השאלה, מתי מסתיים השלושים לעליה לקבר? רבנים שונים נתנו תשובות שונות.
תשובה: כשחג השבועות מבטל שבעה אזי נחשב לאבלים, לגבי אבלות שלושים, שישבו שבעה ימים, וכן החג עצמו נחשב כשבעה ימים מפני חשיבותו, ולכן נשאר להם להשלים עוד ששה עשר ימים לאבלות שלושים. כלומר, כב בסיוון הוא היום האחרון לאבלות שלושים. כל זה על שאר קרובים אבל באבלות על אבא ואמא צריך שלושים יום מלאים. (גשר החיים פרק כג סעיף ח. ילקוט יוסף דיני אבלות פרק מב סעיף כח)
שאלה: למכור חפץ שרציתי לתרום: יש מוצר חשמלי שרציתי לתרום אותו למוסד דתי ודיברתי עם בחור אחד שיקח את אותו חפץ. לאחר כמה ימים שהבחור לא הגיע החלטתי למכור את המוצר. האם מותר לי למכור, ואם מותר האם עלי לעשות התרת נדרים?
תשובה: האם רק חשב לתת לאותו מוסד או אמר בפה? יש דעות שבענייני צדקה אפילו המחשבה מחייבת (הרמ"א מביא דעה כזו). אם רוצה להיות חסיד לכל הדעות - יתרום את הכסף לאותו מוסד.
שאלה: התנדבות כהן במד"א: האם יש בעיה שכהן יתנדב במד"א מכיון שיש חשש שיטמא למת? (כשיצטרך לפנות מישהו והוא ימות --לדוגמא).
תשובה: נכון, באמת עדיף שכהנים לא יתנדבו במד"א. לשאלת המשך.
שאלה: מזוזה במעלית: האם צריך לשים מזוזה בתוך מעלית, הרי אנשים יוצאים ונכנסים, וזה גם דלת?
תשובה: אין חובה לשים מזוזה בכניסה למעלית היות והמעלית אינה מיועדת למגורים וכד'. הרב שמואל הולשטיין
שאלה: ציפוי על תפוחים: לפני שנים רבות נודע לי שיש ציפוי על גב תפוחי עץ שמצפים אותם לצורך שיווקי שיראו חלקים ויפים. לא ראיתי צורך רב לעיין בסוגיה שכן חבר עיין בסודיה זו ולא עורר אותה שוב כבעיה. כעת אני עושה בחו"ל למען עם ישראל, וחלק מהתפוחים כאן מבריקים וחלקם אינם, (על פי רוב בחנות של שיווק ישירות מהחקלאי אינם מבריקים). את החומר המבריק ניתן להוריד בגירוד בסכין - על מנת להבחין שיש ציפוי - אולם אין זה ריאלי לעשות זאת לכל תפוח ותפוח על כולו. אשמח לדעת האם אמנם ישנה הברקה של התפוחים, והאם חומר זה בעייתי בכשרות כל ימות השנה או פסח, וכן האם יש הבדל בעניין בין ארצנו הקדושה וחו"ל?
תשובה: הציפוי שלאק (glazing agents) נחלקו בו האחרונים האם יש בו איסור או לא, הוא עשוי משאריות של חרקים, ומאידך יש סוג שהוא כשר. בכל אופן לכתחילה אין לאכול תפוחים המצופים בשלאק, ואם כבר נקנו אפשר לקלוף. אינני רואה דרך אחרת. בברכת התורה והארץ הרב יהודה הלוי עמיחי
שאלה: שני לוחות הברית?: בשיעור בבית הכנסת הועלתה שאלה - האם לוחות הברית שהורדו ע"י משה היו בשני חלקים או חלק אחד שלם? בתוספת סימוכין אם אפשר.
תשובה: היו שני לוחות. בבא-בתרא דף ו. היו ששה על ששה טפחים. אגב הם היו מרובעות ולא מעוגלות למעלה כפי שמציירים.
שאלה: מדי ב  (עבודה) של הצבא בשימוש פרטי: האם מותר לחייל במילואים להשתמש בשימוש פרטי (כגון: עבודה בגינה,צביעת בית וכו )במדי ב (עבודה) של הצבא שברשותו במידה ולא גורם למדים נזק או שזה נקרא גזל?
תשובה: המדים ניתנים לחייל לשימוש צבאי בלבד, עד אז הם כפקדון ובשעת השימוש המשתמש נידון כשואל. לכן אסור להשתמש במדים לכל צורך אחר. מה גם שהבלאי מורגש לאורך זמן, ולעיתים תוך כדי עבודה בגד עלול להקרע. הרב מנחם פרל
שאלה: חובה באמירת קורבנות : האם אמירת כל הפרשיות של הקורבנות, היינו מתחילת פרשת העקדה עד ברייתא דרבי ישמעאל, לפני תפילת שחרית היא חובה גמורה לכל הדעות, לכל העדות, או שמא זו חומרא ועיקר חיוב התפילה הוא מ"הודו"?
תשובה: זו לא חובה גמורה, ראוי לומר פרשת התמיד ופיטום הקטורת.
שאלה: שחיה מעורבת עם מכנסיים: אני בת 14 וחצי ועד עכשיו, לצערי, השתתפתי בשחיה מעורבת וזה לא הפריע לי בכלל, ופתאום הבנתי שאני עושה לא נכון. פעם בשנה משפחתי נוסעת לשבוע בבית מלון עם בריכה מעורבת ושוחה שם. מה אני יכולה לעשות, האם מותר לי להיכנס עם חולצה ומכנסיים?
תשובה: לא ללכת לשם בכלל. אני מניח שיש מלונות שיש בהם שעות לנשים בנפרד. בבריכות עירוניות אני יודע בודאות שיש שעות נפרדות וכך גם בים.
שאלה: טיפול בשיטת "מוח אחד": האם יש בעיה בשיטת טיפול "מוח אחד"? אשמח אם הרב ישים דגש על שיטת הרמב"ם בזה, שיתכן ושונה. יה"ר שהשם יתן לרב הרבה בריאות ושכר כפול על כל פעולותיו.
תשובה: אין בעיה בעצם הטיפול, רק שלא יכניסו סממנים של עבודה זרה. עצם הטיפול הוא אנרגיות, אינני יודע עד כמה הוא יעיל. רק שישתחררו מהסממנים הלא הגיוניים המתלווים לזה.
שאלה: לימוד רמב"ם וחשק ללמוד תורה: א.האם מותר ללמוד רמב"ם ללא ידע גדול בש"ס ובלי ללמוד עם מקורות? ב.איך אפשר לקבל חשק ללמוד תורה?
תשובה: לשאלתך הראשונה: הרמב"ם בהקדמתו לספרו מסביר מדוע ראה צורך לחבר את הספר. הרמב"ם מסביר כי מחמת קושי הגלות וריבוי הצרות נתמעטו הלבבות ונסתרה החוכמה, ואין כל אדם יכול להבין את ההלכה על בוריה מתוך מקורותיה, וכך הוא כותב: "לפיכך. נתקשו בימינו ואין מבין עניניהם כראוי אלא מעט. ואין צריך לומר הגמרא עצמה, הבבלית והירושלמית, וספרא וספרי והתוספתא, שהם צריכים דעת רחבהונפש חכמה וזמן ארוך" כדי להבינם. לכן קם הרמב"ם וסיכם את התורה כולה בספר אחד, עד שאין אדם צריך אלא ללמוד את הספר הזה "ויודע ממנו תורה שבעל-פה כולה". הרמב"ם כיון מתחילה שנלמד את ספרו מבלי לעיין בגמרא תחילה. ואכן מי שלומד כך את הרמב"ם רוכש בקיאות גדולה בהלכותיה של תורה, וראוי לעשות כן גם למי שעדיין לא רכש בקיאות גדולה בש"ס, כפי שכתב הרמב"ם עצמו. עם זאת צריך לדעת שלא דומה הבנת דברי הרמב"ם למי שיודע את מקורותיו, לידיעת מי שאינו יודע את מקורותיו. ולכן צריך לצד לימוד הבקיאות בדברי הרמב"ם גם להקדיש זמן לעיון במקורות ההלכה. לשאלתך השניה: חשק ללימוד תורה מקבלים כאשר מבינים את ערכה של תורה. ככל שהאדם עוסק בדבר שהוא חשוב ובעל ערך בעיניו, כך החשק וההתלהבות לעסוק בו גדולים יותר. ולהפך, בדבר שאין אדם מבין את ערכו, אין לו חשק להתאמץ ולהשקיע. ולכן לצד לימוד הגמרא וההלכה צריך ליחד זמן ללימוד אמונה ומחשבה, שהם מקצועות שבהם מתבארת ערכה של תורה והתרומה הגדולה שלימוד התורה תורם ללומד ולכל סביבתו. רבי חיים מוולוז'ין, בספרו נפש החיים, מייעץ להתחיל כל לימוד גמרא בלימוד אמונה כדי להבין את הערך של הלימוד. דברים בעניין זה הרחיב מרן הרב קוק זצ"ל באיגרות הראי"ה, איגרת ש"א. כדאי לקרוא את האיגרת במלואה, וכאן נעתיק משפט אחד מתוכה: "כל העצלות והרפיון אינו בא כי אם מחוסר אמונה בגודל הטוב שעושים מש עם כל היקום בעסק התורה, המצוות, העבודה וזכיכות המידות". אומנם עניין זה צריך בירור ולימוד, וכמה שהוא יהיה מבורר יותר ללומד יגדל חשקו לעסוק בתורה בהצלחה בלימודך.
שאלה: להכניס סיר ג חנון לתנור בשבת: אני די בטוח בעמדתי שאסור להכניס סיר עם ג חנון (שטרם נאפה) לתנור אחרי כניסת שבת, כי זה בישול. האם אני צודק? יש לנו ויכוח קטן במשפחה.(לפי עדות המזרח).
תשובה: אכן זהו בישול. הרב יאיר וסרטיל
שאלה: תפילת יחיד בשחרית: מה בדיוק אומרים בתפילת יחיד בשחרית, כאשר אני לא מתפלל במניין?
תשובה: יש לומר את כל התפילה כמו שהיית מתפלל במניין, כמובן, שחזרת הש"ץ וכד', שהם נאמרים על ידי החזן, אתה לא אומר. אם אין ספר תורה במקום בו אתה מתפלל יש לומר את נוסח נפילת אפיים אבל בלי ליפול.
שאלה: כשרות מוצרים שאינם מסומנים: מה החזקה של מוצר כשר שלא כתוב עליו בשר חלב פרווה?
תשובה: אין לסמוך על חזקה אלא יש לברר אצל נותני ההשגחה הרשומים על המוצר. הרב יאיר וסרטיל
שאלה: גן ילדים המפריע לשכנים: אנו מתגוררים בקומה השניה בבית דירות בשכונת רמת אשכול בירושלים. בעל הדירה בקומה הראשונה השכיר את דירתו לפני כ- 4 שנים לשוכר המתגורר במקום וכן מפעיל במקום גן ילדים (לפעוטות). בתחילה מרבית הדיירים בבניין התנגדו לגן, אך אנו לא התנגדנו כדי לא לפגוע בפרנסת השוכר. בתקופה האחרונה, גדל באופן ניכר מספר הילדים בגן (למעלה משלושים ילדים בדירה שאינה גדולה), השוכר הפסיק לדאוג לנקיון הבניין (חדר המדרגות מלוכלך תמידית), קיימת מהומה ורעש בשעות בהם מביאים ומחזירים הילדים מהגן, ריח רע נודף מהמקום, קשה להכנס ולצאת מהבניין שעה שההורים (על עגלותיהם) מביאים ולוקחים את ילדיהם וכו. כל שיחותינו עם השוכר כי יקפיד על הנקיון, ידאג לשקט וכו נתקלים בהפניית עורף. ידוע לנו כי הגן פועל ללא רישיון ובניגוד להוראות תוכנית המתאר החלה. האם יכולים אנו לפנות אל הרשויות בבקשה לסגירת הגן, אשר הפעלתו מפריעה לנו עד מאוד, פוגעת בשגרת חיינו ויש בה כדי להפחית שווי דירתנו?
תשובה: כן אפשר לפנות לרשויות בבקשה לסגירת הגן, ואפשר גם לתבוע זאת ממנו בבית דין תורני כמובן.
שאלה: לא יכול לקיים את הנדר: היה בכוונתי לתרום לבית כנסת, מחזור סדורים בנוסח והוצאה הנהוגים בבית הכנסת בה אני מתפלל, לעלוי נשמת נפטרים במשפחה. אך מתברר שחסר הסידור הנ"ל וקשה להשיגו, כבר למעלה מחודשים אני מחפש ולא מוצא. האם ישנה אפשרות לקנות, בשווה ערך דבר אחר לבית כנסת, כגון: חומשים או כל דבר תורה ותפילה אחרים, במקום הסדורים, האם זה לא יחשב להפרת הנדר?
תשובה: תעשה התרת נדרים על הנדר שנדרת לתרום סידורים ואז תתרום כל מה שתרצה.
שאלה: לימוד תורה או מצוות ביקור חולים: רציתי לשאול בנוגע לדילמה שקרתה לבן שלי. בשבוע שעבר בזמן שיעורים עם הרב בישיבתו, התקשרתי להודיע לו שהדוד שלו (אח של בעלי) בבית-חולים. בני אמר שעליו להיות בשיעור עם הרב ורק אח"כ יוכל לבוא לבית-החולים. הוא אמר כי לימוד תורה חשוב יותר ממצוות ביקור חולים. חשבתי על סוגייה זו ורציתי לשאול לדעת הרב החשובה, אם יוכל, מבחינת ההלכה האם לימוד תורה חשוב יותר ממצוות ביקור חולים?
תשובה: אכן לימוד תורה חשוב ממצות ביקור חולים, אלא-אם-כן זו מצוה עוברת שאין אף אחד אחר שיעשה אותה, כך קבעו ח שאם אין אחר שיעשה - תלמוד תורה נדחה. הוא יכול לבקר פעם אחרת, לא באמצע השיעור.
שאלה: כדורים שנמצאו על הגג: בסניף שלנו, שנמצא במתחם אולם ספורט של בית הספר, לא פעם נתקעים על הגג כדורי רגל. פעם אחרונה שהורדנו כדור שנתקע לנו הורדנו איתו עוד עשרות כדורים. מה דין הכדורים, יש בהם דין ייאוש בעלים ומותר לשחק או לא? חשוב לציין, שאי אפשר לדעת אם הכדור של ילדים קטנים שלומדים בבית הספר ולא יודעים שאפשר להוריד את הכדור, ומן הסתם התייאשו, או של ילדים שמשחקים במקום אחה"צ ואין להם אפשרות להוריד את הכדור. יש לציין גם, שהפתח נעול במנעול שיש מפתח רק לסניף, ואולי גם לשרת, לכן ילדים שמשחקים אחה"צ אין באפשרותם להוריד וגם ילדים של הבית ספר כנראה לא מורידים את הכדורים לפי הכמות שהייתה על הגג.
תשובה: מהשאלה מובן שאין עליה לגג בלי מפתח.לכן יש לשאול את בעלי המפתח אם שכיח שאנשים מבקשים מהם את המפתח לצורך הורדת כדורים. במידה ואף אחד לא מבקש או שזה נדיר מאוד שמבקשים, סימן שאנשים לא מעוניינים בטרחה הרבה בהורדת הכדורים והכדורים הם הפקר. (אם יש ביניהם כדור יקר מהרגיל הדבר ספק, ולכן לגבי אותו כדור הדין הוא שלכתחילה לא יקח ואם כבר לקח כבר יש מחלוקת בדבר, לשולחן ערוך זכיתם בכדור ואילו לרמ"א הדין הוא כפי שכתוב להלן לגבי מקרה שכן באים לבקש מפתח). אבל אם בעלי המפתח יגידו, שכן באים מידי פעם להוריד כדורים, הדין הוא: לכתחילה אין לקחת את הכדורים ובדיעבד, שכבר לקחתם, אם יש סימן אז צריך להכריז עליהם על ידי תליית פתקים וכדומה. ואם אין סימן, יש לשמור על הכדורים עד שיתברר מי הבעלים (אם בעלי המפתח יגידו שמאז שהורדתם את הכדורים אף אחד לא עלה להוריד כדור, יש להחזירם לגג). יש להוסיף, שאם ידוע לגבי כדור מסויים שהוא נמצא כבר חודשים רבים בגג, בכל מקרה אפשר לקחת אותו לעצמך. מקורות: שולחן ערוך חושן משפט, סימן רס, סעיפים ז,י, גר"א שם ס"ק כד. שולחן ערוך חושן משפט, סימן רסב, סעיף ח. שולחן ערוך חושן משפט, סימן רע, סעיף ב, ורבי עקיבא איגר שם. הרב ישראל שורץ,
שאלה: גירושין של ידועים בציבור: מה אומרת ההלכה לגבי גירושין של זוג הנמצא בסטטוס של ידועים בציבור?
תשובה: מה שנוהגים שצריכים להתגרש זה רק לחומרא, חוששים שהתכוונו לשם אישות. מה שמקובל בחו"ל שנישאים בנישואים אזרחיים. דיברו בזה גדולי ישראל לפני כמה דורות. מה שמקובל בדרך כלל, היות ולא התקדשו כדת משה וישראל, לכתחילה להתיר אותם להינשא מצריכים גט אבל אם נשאר בחו"ל ולא רוצה לתת גט מתירים אותם להינשא כי זה לא קידושין.
שאלה: תפקיד האשה בדורנו: נתקלתי בהרבה מקומות (תקשורת, חברה וכדו ) בהתייחסות חיובית ביותר ומעודדת מאוד כלפי נשים היוצאות לעבוד. הן בצורה של פרגון ועידוד במילים, הן במחוות של מסיבות והן בתגמולים ממשלתיים עבור נשים היוצאות לעבוד מחוץ לבית. נראה כי על פי רוב האשה מוערכת יותר אם היא יוצאת לעבוד. 1. מה דעת התורה ההלכה על כך? 2. מה נכון יותר ומה האפשרות האידיאלית עבור האשה: להשאר בבית ולגדל את הילדים או לצאת לעבוד ולהיות שותפה בפרנסה וכמו כן ע"י זה גם לפתח קריירה מצליחה? 3. ובאופן אישי יותר- אני בחרתי השנה להישאר השנה ואולי גם בשנה הבאה בבית ע"מ לגדל את בני שנולד לפני כחודש. בעבר לא עשיתי זאת עם שאר ילדי וכיום אני מרגישה מחוייבות גדולה לוותר על קריירה לטובת גידול וטיפוח ילדיי (הקטנים והגדולים). נראה לי שזה בונה מערכת קשרים אחרת לגמרי עם בני המשפחה ומפתח צדדים רבים בבריאות הגוף, החוסן הנפשי והביטחון העצמי של הרך הנולד. דברים אלה לא ניתנים למדידה ולא ניתן לראותם באופן מוחשי לפחות לא בהתחלה. אך התחושה היא שזו משימה חשובה ביותר שאיני מבינה איך לא השקעתי בה עד כה עם שאר ילדיי. האם להישמע לתחושות אלו (המתבססות אף על נתונים מחקריים שקראתי וספרות רבה בעניין) או שלהעדיף את פיתוח הקריירה ושיפור המצב הכלכלי? 4. מה יש לעשות כאשר המצב הכלכלי לא מאפשר להישאר בבית, האם לצאת לעבוד או להישאר בבית עם הילדים ולהסתפק במועט? אודה על תשובה מפורטת.
תשובה: א. מבחינה תורנית אין מניעה שאשה תצא לעבוד אם זה לא פוגע במשפחה ובגידול וחינוך הילדים. אדרבא עם האשה יכולה לתרום מחוץ לבית מדוע שלא תעשה זאת. כמובן שהעבודה תיהיה במקום שאינו פוגע בשמירת ההלכה. ב. אם את סבורה שהשארותך בבית חשובה לחינוך וגידול ילדיך טוב את עושה שאת נשארת בבית. ג. אם אפשר להסתפק במועט ולהיות בשמחה זה עדיף על יציאה מהבית לעבודה אבל אם חוסר הכסף גורם למתחים אולי עדיף לצאת לעבודה. בכל מקרה צריך לשקול את המעלות והחסרונות של כל אפשרות ולבחור את הצד שהמעלות עולות על החסרונות.
שאלה: "לא ילבש"- האם חל על חולצות "סוף מסלול": ידוע, שאיסור לבישת מכנסיים לבנות, בין היתר נובע ממצות "לא ילבש". 1. האם יש איסור לבת ללבוש חולצת "טי שירט" מודפסת של "סוף מסלול" בצבא או מזכרת מהישיבה משום שזה ידוע כחולצה של בן רק ע"פ ההדפס שלה? (בנות רבות לוקחות חולצות כאלה לאחים או חברים- זה סמל לגאווה). 2. האם מותר ללבוש חולצה כזו כפיג מה? 3. מה לגבי חולצה שמדפיסים באופן אחיד לכולם, בסניף לדוג, בעמותת "קו לחיים", "זכרון מנחם" וכו, והשרוול הוא קצר (של בנים) ובנות הולכות עם חולצה של שרוול ארוך מתחתיה? אלו דברים מקובלים, שנעשים לרוב בלי מחשבה ובלי מודעות לכך שיכולה להיות בעיה. כבר שנים שאני הולכת ככה ופתאום התעוררה אצלי שאלה, אם מותר בכלל.
תשובה: לעניות דעתי אין שום איסור לא ילבש בחולצות מעין אלו שכיום גם בנות לובשות חולצות אלו.
שאלה: קעקוע וטקס השכבה: האם נכון הדבר שלא עורכים טקס השכבה ליהודי בעל קעקוע, אם זה נכון, מה עוד נמנע מיהודי בעל קעקוע לאחר מותו?
תשובה: לא ידוע לי על כך. אומנם הקעקוע היא עברה חמורה, כי גם כשרוצים לחזור בתשובה קשה מאוד לתקן את המעוות, אך אם אין בקעקוע עבודה זרה או משהו דומה לכך מותר לעשות אשכבה. אך מי שקעקע ע"ז הוציא את עצמו מכלל ישראל ואין מקום לעשות לו אשכבה אא"כ ידוע לנו שחזר בתשובה ורק לא היה סיפק בידו למחוק את הקעקוע.
שאלה: טבילת כלים וטירחת הציבור: מפגש חברתי שבמרכזו ארוחה "על האש". וברגע האחרון קנו מנגל. כאשר רצינו להתחיל נזכרנו כי המנגל לא הוטבל. באזור לא היה מקווה האם כאשר יש טירחת ציבור גדולה מאוד אפשר להשתמש במנגל בלא טבילה?
תשובה: טבילת כלים היא מצוה מהתורה וטירחא דציבורא אינה סיבה מספקת לבטל בגללה מצוה. בשעת הדחק יש למצוא בסביבה גוי, להקנות לו את הכלי ולשאול ממנו בחזרה.
שאלה: שילוח הקן בציפור דרור: היום במהלך עבודתי, בתור מתקין מצלמות אבטחה במעגל סגור במדינת קנדה, אני וחברי לעבודה, יהודי שומר תורה ומצוות, תוך כדי עבודה על הגג נקרה לדרכנו קן של ציפור דרור מיד שהבחנתי בקן עלתה במוחי מצוות שילוח הקן. האם או האב, אנני יודע, עפו מהקן כתוצאה מהרעש של הסולם. קראתי לחברי גיא שיעלה למעלה וביחד החלטנו לעשות את המצווה. מה שעשינו, לקחנו את הגוזלים בני כמה ימים והנחנו אותם על הריצפה בריחוק די גדול מהקן. האם זה מה שהיינו צריכים לעשות בדיעבד? האם ציפור דרור נחשבת כשרה? מזכרוני לפני שנים בתיכון שלמדנו על מצווה זו המורה הסביר לנו, ואת זה אני זוכר טוב מאוד, הוא אמר שאת הגוזלים, במידה ולא צריכים אפשר להניח באיזו פינה ולעזוב אותם וזה מה שעשינו שם. לאחר העניין שאלנו רשות מבעל הנכס, לא הסברנו לו את העניין אבל בדרך לא דרך אמרנו לו שהקן הפריע לנו במהלך העבודה וכו (בעל הנכס הוא גוי). חברי שאל וחקר וקיבל תשובה שציפור דרור לא נכללת במצווה היות שהיא ציפור טמאה ומה שעשינו לא היה נכון. מאז יש לנו יסורי מצפון, אולי לא רק שלא עשינו מצווה אלא חס ו עברנו על צער בעלי חיים.
תשובה: לא הייתם צריכים לגעת בגוזלים: א. כי האם לא הייתה במקום ולא שילחתם אותה. ב. לדעת החתם סופר אין מצוה חיובית כלל לשלח את האם אלא רק התר למי שרוצה לאכול את הגוזלים. ג. הגוזלים היו ברשותך ולא היו הפקר. ד. הדרור היא ציפור טמאה. תשובתכם היא להרבתו ברחמים על הבריות על בני אדם ובעלי חיים. חלקו למשל תקופה מסוימת אוכל לציפורים.
שאלה: בדיקת שעטנז במכנסיים: קניתי מכנסיים בפוקס שמורכבים מ-55 אחוז פישתן ו-45 אחוז כותנה, האם אני צריך לחשוש לשעטנז ולשלוח לבדיקה?
תשובה: אם לא כתוב שהכניסו שם צמר לא נראה לי שצריכים לחשוש.
שאלה: עשבים בין רצפות בשמיטה: בכניסה לחניה מרוצפת ב"אקרשטיין" גדלו עשבים מאוד חזקים ובמהירות מאוד גדולה. השורש מאוד חזק והגיעו כבר לגובה של יותר ממטר. הם אומנם בצמוד לקיר אך מפריעים לכניסה וממשיכים להתפשט. האם אפשר לעקור אותם או לחלופין לנכוש אותם ואז הם עלולים לגדול שוב?
תשובה: וברכת ד' עדיף לנכש את העשבים על ידי חרמש מטורי או סוג מכסחת. אח"כ אפשר לפעמים עוד לרסס שלא יגדל יותר. ואי"ה הפעם הבאה כבר תהיה אחר השמיטה. בברכת התורה והארץ יהודה הלוי עמיחי מכון התורה והארץ כפר דרום אשקלון
שאלה: לבישת ציצית ללא תכלת: במידה והחלטתי להטיל תכלת: האם אסור לי ללבוש בגד ארבע כנפות, שחייב בציצית, ללא תכלת? אני לא שואל מצד כבוד הציבור של עולה לתורה וכדו, אלא בסתמא, אם הציצית שלי בכביסה - האם אסור לי ללבוש ציצית שמוטל בה רק לבן, או ללבוש צעיף (גדול - החייב בציציות) בעל ציציות לבנות? אני מדגיש את נושא האיסור ללבוש בגד ארבע כנפות עם לבן בלבד - בדומה לציצית צמר שבאחד הכנפות נקרע הלבן וצריך מייד לפשוט את הציצית.
תשובה: אם התחלת ללבוש תכלת, ואפשר היום להשיג תכלת ולקיים המצוה כהלכתה, אין לך ללבוש בגד ללא תכלת כי בזה הנך מבטל המצוה. הרי כל הנושא של ציצית אינו חיוב כמו תפילין שאדם חייב להניח כל יום. אם אין לו לא חייב. אם אין תכלת אז אל תלבש, אם יש לך תכלת ואתה לובש ציצית, ביחוד בגד צמר שחיובו מן התורה, אז זהו ביטול המצוה.
שאלה: יד לוחצת יד: כיום אני משקיע את כספי דרך חברה המשקיעה בבורסה. לאחרונה פנה אלי עובד מטעם החברה והציג לי את הניהול של התיק. ובסוף השיחה הוא ביקש ממני להביא לו לקוחות חדשים ובתמורה לכך הוא יוריד לי מהמיסוי שהוא לוקח עבור ניהול התיק. האם זה סוג של שוחד או טובת הנאה אסורה? אני אישית מבין שיש פה יד לוחצת יד אבל לא יודע האם זה טוב או רע.
תשובה: אני לא יודע אם זהו שוחד. זו תמורה. אתה מביא לחברה לקוחות ובתמורה משלמים לך. סוג של מקח וממכר.